Vyf vas vir moord op egpaar van KZNDie egpaar se slaapkamer is omgekrap, vermoedelik op soek na items om te steel. Foto: Rusa Polisiebeamptes van KwaZulu-Natal het vyf verdagtes in verband met die moord op ŉ egpaar in hul 60’s aangekeer. Gesteelde goedere, waaronder selfone en ŉ motor asook huishoudelike items, is teruggevind ná ŉ uitgebreide soektog in onder meer Inanda, Ndwedwe en Cottonlands, waar die moord plaasgevind het. Die verdagtes, tussen 18 en 30 jaar oud, kom na verwagting Vrydag in die landdroshof in Verulam op aanklagte van moord en diefstal voor. Brig. Jay Naicker, woordvoerder van die polisie, het gesê die verdagtes word verbind met die moord op die egpaar Dhir Singh (68) en sy vrou, Kay (63), in Verulam. Die polisie het op Maandag 3 September omstreeks 12:00 op die paartjie se liggame in hul huis in die buurt Cottonlands afgekom. Reaction Unit South Africa (Rusa) is die betrokke dag kort voor 13:00 ontbied nadat ŉ familielid deur ŉ venster by die Singhs se huis ingekyk en bloed op die slaapkamervloer opgemerk het. Beamptes het deur ŉ oop venster toegang tot die huis verkry en ŉ plas bloed, wat met ŉ handdoek bedek is, by die ingang van die slaapkamer aangetref. ŉ Bloedspoor het Rusa-beamptes na die badkamer gelei, wat ook gesluit was. Kay is vermoedelik verwurg, terwyl haar man meswonde aan sy nek gehad het. Die huis is geplunder en ŉ televisiestel en die Singhs se donkergroen Toyota Conquest gesteel.